[{"text_idx": "#000001", "text": "Itzulpen-memoriak guztiz baliagarriak dira hizkuntza-teknologietako zenbait arlo lantzeko. UZEIk baliabide propioak garatu ditu aprobetxamendu hori optimizatzeko."}, {"text_idx": "#000002", "text": "Bestalde, itzulpen-memorien zenbait alderdi eraginkorrak badira ere, honelako arazoak ematen dituzte haien tamaina handitzen denean:"}, {"text_idx": "#000003", "text": "Informatikoak: erabiltzaile askok memoria bakarrarekin lan egiteko konponbideak garestiak dira oraingoz.\nRAM memoria: memoria handiegiak direnean, tresnak moteldu egiten dira.\nZabor-pilaketa: zaborra gordetzeak tresnen funtzionamendu optimoa eragozten du.\nMemoriak proposatzen duen itzulpenean testuingurua falta izaten da."}, {"text_idx": "#000004", "text": "UZEIk konponbideak eskaintzen ditu arazo horiek eta gehiago konpontzeko."}, {"text_idx": "#000005", "text": "Itzultzaileei eta itzulpen-zerbitzuei era guztietako zerbitzuak eskaintzen dizkiegu. Esate baterako:"}, {"text_idx": "#000006", "text": "Itzulpen-memoriak kudeatzeko sortutako softwarea da eLENA, itzulpen-corpus eleaniztun eta paraleloak eratzen dituena. Ez du aurrez ezarritako mugarik hizkuntza-kopuruarentzat, eta bezero bakoitzaren beharretara egokitzen da."}, {"text_idx": "#000007", "text": "Bilaketa dokumentalerako baliabide ahaltsuak dituenez, corpusetako testu elebidunak eta are eleaniztunak kudeatzeko oso erabilgarria da; adibidez, masa handiko itzulpen-dokumentuak eta -memoriak kudeatzeko."}, {"text_idx": "#000008", "text": "eLENA aplikazioak eskaintzen dituen funtzionalitate nagusien artean, hauek dira azpimarratzekoak: eragile logikoak, hitzen arteko tartea zehazteko eragileak eta karaktere komodinak; corpusa osatzen duten paragrafo-unitate bakoitzaren barruan hitzak edo esaldiak bilatu ahal izatea; eta testu-hitz bakoitza bere testuinguruan kontsulta ahal izatea (jatorrizko dokumentua osorik berreskura daiteke)."}, {"text_idx": "#000011", "text": "IMen erabilera intentsiboek ezinbestekoak dituzte mantentze- edo garbitze-lanak, itzulpen-proposamenek erabilgarritasun-maila handiari eusteko. UZEIn itzulpen-memorien alderdi hauek aztertzen dituen zerbitzua eskaintzen dugu:"}, {"text_idx": "#000012", "text": "HTML etiketak (informaziorik ematen ez dutenak)\nHizkuntza oker definituta duten itzulpen-unitateak"}, {"text_idx": "#000013", "text": "Esperientziak erakutsi digunez, baliozkoak ez diren itzulpen-unitateak ezabatu ondoren, gure bezeroen IMen errendimendua nabarmen hobetzea lortu dugu Ordenagailuz Lagundutako Itzulpenerako tresnen erabileran."}, {"text_idx": "#000014", "text": "Irudia: Garbiro erabiliz itzulpen-memoria batean garbitze-lanak egitearen emaitza."}, {"text_idx": "#000015", "text": "Euskarara itzultzen diren testuen kalitatea eta kontsistentzia bermatzeko tresna da iTXEK, itzulpen-prozesua optimizatuz prozesua bera errentagarriagoa bilakatzen duena."}, {"text_idx": "#000016", "text": "Itzulpen-memorietan, iturburu-hizkuntzako segmentuen eta xede-hizkuntzako segmentuen artean sortzen diren inkontsistentziak detektatzen ditu, zuzentzeko bidea emanez. Segmentazioaren eta puntuazioaren egiaztapena egiten du, lehenik."}, {"text_idx": "#000017", "text": "Alderdi lexikoan, berriz, horrelako testu paralelo elebidunetan erabilitako lexiko orokorra eta terminologia lematizatu eta erabiltzaileak aldez aurretik aukeratutako hiztegi batekin alderatuz egiaztatzen ditu. Era berean, entitateak detektatzen ditu, eta itzulpen-unitate bateko bi segmentuetan entitateen baliokideak egiaztatzeko eta are babesteko aukera ematen du."}, {"text_idx": "#000018", "text": "Itzulpengintzan erabiltzeko garatu den arren, testu paraleloetan lexikoaren erabilera zuzena egiaztatzeko erabil daiteke, esate baterako, lege-testu elebidunetan (aldizkari ofizialetako testuak, Zigor Kodea...)."}, {"text_idx": "#000019", "text": "Horrela, terminologoak egiazta dezake hiztegigintzarako corpuseko testu paraleloetan zein termino edo termino-hautagai erabili diren."}, {"text_idx": "#000022", "text": "Aldapeta kalea, 20 \u2013 20009 Donostia"}]